དེ་ནས་ཕྱིར་ཐོན་དུས།བཟའ་ཟླའི་ཁ་པར་འབྱོར་ཞིང་།ལྡི་ལི་ནས་དགོས་མཁོའི་དངོས་རིགས་ཡོད་མེད་འདྲི་སྐབས།ཕྲུ་གུ་གཉིས་ཀྱི་ཆེད་དུ།ཉི་ཧོང་ནས་བཟོས་པའི་ཤིང་ཏོག་སྣ་མང་གི་དཀག་ཆེ་བ་དེ་འདྲ་ཁ་ཤས་ཉོས་ཡོང་རོགས་ཟེར་བས།ལམ་སེང་པན་ཇབ་ཁྲོམ་རར་ཉོ་བར་སོང་།ཚོང་ཁང་གི་ཉེ་འགྲམ་དུ་སླེབས་དུས།མིག་གི་ལྟ་ཕྱོགས་ཤིག་ལ།སོག་རྫོང་བཀྲ་ཤིས་རྒྱལ་པོ་འདྲ་པོ་ཞིག་མདུན་ཕྱོགས་ནས་ཡོང་གི་ཡོད་པ་རིག་ཀྱང་།ཁོང་གིས་ང་མ་མཐོང་བ་འདྲ།འོན་ཀྱང་ངས།བཀྲ་ཤིས་རྒྱལ་པོ་ལགས།ཞེས་བོས་པས།ད་གཟོད་ཁོང་གཉིད་ལས་སད་པ་ལྟར།འོ་ཙི།ཁྱེད་རང་རེད་འདུག་ག།ཨ་ར་བཞག་སྟབས་ངོ་ཤེས་མ་བྱུང་ཟེར།ཁོང་གི་སྐད་ཆ་དེ་གོ་བ་དང་ད་ནངས་གནམ་ཐང་གི་གནས་ཚུལ་དེ་དྲན་པས་ང་རང་དགོད་ཤོར།